钦定古今图书集成/明伦汇编/氏族典/第559卷 > 司马道子
## 钦定古今图书集成/明伦汇编/氏族典/第559卷 > 司马道子

按《晋书会稽文孝王道子传》：“道子，字道子，出后琅邪
孝王。少以清澹为谢安所称。年十岁封琅邪王。太元
初，拜散骑常侍，进位丞相扬州牧，假黄钺，不受。于时
孝武帝不亲万机，但与道子酣歌为务，姏姆尼僧尤
为亲䁥，并窃弄其权。既为扬州总录，势倾天下。中书
令王国宝，性卑佞，特为道子所宠昵，政刑谬乱。又崇”
信浮屠学，用度奢侈，下不堪命。太元以后，为长夜之
宴，政事多阙。道子开东第，筑山穿池，功用钜万。恃宠
乘酒，时失礼敬。帝益不能平，而逼于太妃，无所废黜。
乃出王恭为兖州，殷仲堪为荆州，王珣为仆射，王雅
为太子少傅，以张王室而潜制道子也。道子复委任
王绪。由是朋党竞扇，友爱道尽。太妃每和解之，而道
子不能改。及恭帝为琅邪王，道子受封会稽国。安帝
践祚，有司奏“道子宜进位太傅、扬州牧、中书监，假黄
钺，备殊礼”，固辞不拜。又诏内外众事，动静谘之。帝既
冠，道子稽首归政。王国宝始总国权，势倾朝廷，王恭
乃举兵讨之，道子惧，收国宝绪悉斩之，恭即罢兵。道
子世子元显，时年十六，为侍中，心恶恭，请道子讨之。
乃拜元显为征卤将军，其先卫府及徐州文武悉配
之。王恭复兴兵，荆州刺史殷仲堪、豫州刺史庾楷、广
州刺史桓元并应之。道子日饮醇酒，而委事于元显。
元显虽年少，而聪明多涉，志气果锐，以安危为己任，
于是以为征讨都督，伐恭，灭之。既而杨佺期、桓元、殷
仲堪等复至石头，元显驰还京师，内外骚然。会道子
有疾，加以昏醉，元显谋夺其权，讽天子解道子扬州
司徒，以琅邪王领司徒，元显自为扬州刺史。元显性
苛刻，生杀自己。又发东土诸郡免奴为客者以充兵
役，东土嚣然。既而孙恩作乱，加道子黄钺，元显为中
军以讨之。道子更为长夜之饮，政无大小，一委元显。
时谓“道子为东录，元显为西录。西府车骑填凑东第，
门下可设雀罗矣。”元显聚敛不已，富过帝室。及谢琰
为孙恩所害，元显求领徐州刺史，封其子彦璋为东
海王。会孙恩至京口，元显距战，频不利，而孙恩遁，桓
元复据上流。加元显骠骑大将军、开府、征讨大都督，
以伐桓元，竟以刘牢之为“前锋。”于时扬土饥虚，运漕
不继，元断江路，商旅遂绝，于是公私匮乏。大军将发，
元进次寻阳，传檄京师，罪状元显。元至大桁，刘牢之
遂降于元。元显奔入相府，元遣太傅从事中郎毛泰
收元显，送于新亭，并其六子皆害之。道子徙安成郡，
鸩杀之，时年三十九。及元败，大将军武陵王遵承旨
追崇为丞相，加殊礼。义熙元年，合葬于王妃陵。追谥
元显曰“忠。”以临川王宝子修之为道子嗣。薨，谥曰悼
王。无子，国除。